മാങ്ങോട് കൊവിഡ് ചികിത്സാകേന്ദ്രത്തില് വീണ്ടും തിരക്കേറുന്നു ശ്രീകൃഷ്ണപുരം: കൊവിഡ് ചികിത്സാകേന്ദ്രമായ മാങ്ങോട് മെഡിക്കല് കോളേജില് വീണ്ടും രോഗികളുടെ എണ്ണം വര്ദ്ധിച്ചതോടെ തിരക്കേറുന്നു. ഒരുമാസത്തിനുശേഷം വീണ്ടും കൊവിഡ് രോഗികളുടെ എണ്ണം 200 കടന്നു. 12 ദിവസത്തിനിടെ മാത്രം നൂറ് കൊവിഡ് രോഗികളാണ് ചികിത്സയ്ക്കായി എത്തിയത്. ലോക് ഡൗണ് ഇളവുകള് വന്നതോടെ പലയിടങ്ങളിലും വീണ്ടും കൊവിഡ് വ്യാപിക്കുന്നുണ്ട്. വ്യാഴാഴ്ച വരെയുള്ള കണക്കുപ്രകാരം 226 പേരാണ് മാങ്ങോട് മെഡിക്കല് കോളേജില് ചികിത്സയിലുള്ളത്. ജൂലായ് 16ന് 126 കൊവിഡ് രോഗികള് മാത്രമുണ്ടായിരുന്നിടത്താണിത്. ഇതില് 25 പേരും ഓക്സിജന് സൗകര്യം ആവശ്യമുള്ളവരാണ്. മറ്റ് അസുഖങ്ങളുള്ള 78 പേരും ഇവിടെ ചികിത്സയിലുണ്ട്. വീട്ടില് ചികിത്സാ സൗകര്യമില്ലാത്തവരും കൊവിഡ് ബാധിതരായ വയോധികര്ക്കൊപ്പം കൂട്ടിരിപ്പുകാരായെത്തി കൊവിഡ് ബാധിച്ചവരും ഇക്കൂട്ടത്തിലുണ്ട്. ആകെ 365 പേരെ കിടത്തിച്ചികിത്സിക്കാനുള്ള സൗകര്യമാണ് മാങ്ങോട്ടുള്ളത്. ഇതില് 55 എണ്ണം ഓക്സിജന് കിടക്കകളുമാണ്. ലോക് ഡൗണിന് മുമ്ബ് 365 കിടക്കകളിലും രോഗികളെത്തിയിരുന്നു. ഓക്സിജന്, വെന്റിലേറ്റര് സംവിധാനമില്ലാത്ത അവസ്ഥയുമുണ്ടായിരുന്നു. എന്നാല്, ജൂണ് അവസാനത്തോടെ രോഗികളുടെ എണ്ണം നൂറില് താഴെയായി. ഒറ്റപ്പാലം താലൂക്കിലെ ചെര്പ്പുളശ്ശേരി, ഷൊര്ണൂര്, ഒറ്റപ്പാലം നഗരസഭകളും അമ്ബലപ്പാറ, വാണിയംകുളം, ചളവറ, അനങ്ങനടി, കടമ്ബഴിപ്പുറം, ലക്കിടിപേരൂര് തുടങ്ങിയ പഞ്ചായത്തുകള് എല്ലാം കടുത്ത നിയന്ത്രണമുള്ള ഡി വിഭാഗത്തിലാണ്. ഇത്രയും പ്രദേശങ്ങള് ഡി വിഭാഗത്തിലായതും പരിശോധനകള് വര്ദ്ധിപ്പിച്ചതുമായ സാഹചര്യത്തില് കൊവിഡ് രോഗികളുടെ എണ്ണം ഇനിയും കൂടിയേക്കുമെന്നാണ് അധികൃതര് പറയുന്നത്.